โฆษก ธปท.เผยตลาดหุ้น-ตลาดเงินไทยเคลื่อนไหวสอดคล้องต่างประเทศ
โฆษก ธปท.เผยตลาดหุ้น-ตลาดเงินไทยเคลื่อนไหวสอดคล้องต่างประเทศ
24 ส.ค. 2558

นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) ระบุว่า การปรับตัวลงมาอย่างมากของตลาดหลักทรัพย์ไทยในวันนี้เป็นสิ่งที่คาดหมายได้ เนื่องจากเป็นไปในทิศทางเดียวกับตลาดหลักทรัพย์ประเทศอื่นๆ ทั่วโลก
ทั้งนี้ ในการประเมินผลกระทบจากปัจจัยต่าง ๆ ต่อภาพรวมของเศรษฐกิจไทยนั้น ควรพิจารณาด้วยความระมัดระวัง คำนึงถึงทั้งในระยะสั้นและระยะยาว ไม่ให้น้ำหนักกับปัจจัยหนึ่งปัจจัยใดมากเกินไป โดยเฉพาะในตลาดหุ้นซึ่งเป็นการปรับตัวที่มีความอ่อนไหวที่อาจผันผวนในระยะสั้น ขณะที่ตลาดการเงินในประเทศนั้นยังเคลื่อนไหวสอดคล้องกับตลาดการเงินในภูมิภาค
สำหรับการประมาณการตัวเลขเศรษฐกิจไทยโดย ธปท. นั้นจะอยู่ใน”รายงานนโยบายการเงิน”ฉบับใหม่ ซึ่งมีกำหนดการเผยแพร่ในวันที่ 25 ก.ย.58